মথ

মথ বা শলভ হলো লেপিডোপ্টেরা বর্গের অন্তর্ভুক্ত এক বিশেষ ধরনের পতঙ্গ। দলগতভাবে এরা প্রজাপতির থেকে ভিন্ন। পূর্বে এদের ও প্রজাতিদের সম্মিলিতভাবে হেটেরোসেরা উপবর্গ হিসেবে শ্রেণীবদ্ধ করা হতো। কিন্তু প্রজাপতিদের (রোপালোসেরা উপবর্গ) সাপেক্ষে এই দলটি প্যারাফাইলেটিক হওয়ায় আধুনিক শ্রেণীবিন্যাসে এই বিভাজন পদ্ধতিটি এখন আর ব্যবহার করা হয় না। লেপিডোপ্টেরা বর্গের সিংহভাগ সদস্যই মথ। মথের প্রায় ১,৬০,০০০ প্রজাতির সন্ধান পাওয়া গেছে, যার মধ্যে এখনো অনেকের বৈজ্ঞানিক বর্ণনা সম্পন্ন হয়নি। অধিকাংশ প্রজাতির মথ নিশাচর, তবে কিছু প্রজাতি গোধূলিচর এবং দিবাচরও হয়ে থাকে।

 ব্যুৎপত্তি 
বাংলায় মথের আরেকটি প্রচলিত নাম শলভ (), যা একটি তৎসম শব্দ, অর্থাৎ সংস্কৃত থেকে কোনো ধ্বনিগত রূপান্তর ছাড়াই সরাসরি বাংলাতে গৃহীত। সংস্কৃত ব্যাকরণে ধাতু শল্, যার অর্থ দ্রুত সঞ্চালন, কম্পন বা ত্বরা, তার সঙ্গে প্রত্যয় অভ যুক্ত হয়ে শব্দটি নিষ্পন্ন হয়েছে; আক্ষরিক অর্থে "যা ক্ষিপ্র গতিতে চলে বা উড়ে।" মূলত পঙ্গপাল, ঘাসফড়িং ও মথ, এই জাতীয় লাফিয়ে চলা বা উড়ন্ত পতঙ্গকে বোঝাতে শব্দটি ব্যবহৃত হতো। ধ্রুপদী সংস্কৃত ও বাংলা সাহিত্যে শলভ-বৃত্তি একটি পরিচিত রূপক, যা দ্বারা প্রদীপশিখায় মথের আত্মঘাতী আকর্ষণ কিংবা পঙ্গপালের সর্বগ্রাসী ঝাঁক, উভয়কেই নির্দেশ করা হয়।

 প্রজাপতি ও মথের পার্থক্য 

প্রজাপতিরা একটি মনোফাইলেটিক বা একক পূর্বপুরুষীয় দল গঠন করলেও, মথেরা তা করে না (কারণ মথ নিয়ে গঠিত দলটি প্যারাফাইলেটিক)। লেপিডোপ্টেরা বর্গের মহাগোত্রগুলোকে প্রাকৃতিক দলে ভাগ করার অনেক প্রচেষ্টা করা হয়েছে, কিন্তু বেশিরভাগই ব্যর্থ হয়েছে কারণ প্রস্তাবিত দুটি দলের একটি মনোফাইলেটিক হয় না: যেমন মাইক্রোলেপিডোপ্টেরা ও ম্যাক্রোলেপিডোপ্টেরা, হেটেরোসেরা ও রোপালোসেরা, জুগেটি ও ফ্রেনেটি, মনোট্রিসিয়া এবং ডাইট্রিসিয়া।Scoble, MJ 1995. The Lepidoptera: Form, function and diversity. Oxford, UK: Oxford University Press; 404 p.

যদিও মথ ও প্রজাপতির পার্থক্য নিরূপণের নিয়মগুলো সর্বদা সুনির্দিষ্ট নয়, তবুও একটি নির্ভরযোগ্য নির্দেশক হলো এদের অ্যান্টেনা বা শুঁড়। প্রজাপতির অ্যান্টেনা সরু এবং (হেডিলিডি পরিবার ব্যতীত) এর অগ্রভাগে ছোট গদা বা মুগুর-আকৃতির স্ফীত অংশ থাকে। অন্যদিকে, মথের অ্যান্টেনা সাধারণত চিরুনি বা পালকের মতো হয় এবং এর অগ্রভাগে কোনো স্ফীত অংশ থাকে না। এই বৈশিষ্ট্যের ওপর ভিত্তি করেই বিভাগগুলোর নামকরণ করা হয়েছে: "গদা-অ্যান্টেনা" (রোপালোসেরা) বা "বিচিত্র-অ্যান্টেনা" (হেটেরোসেরা)। লেপিডোপ্টেরা বর্গের আবির্ভাব ঘটে কার্বনিফেরাস যুগে, কিন্তু এদের বৈশিষ্ট্যমণ্ডিত প্রোবোসিস বা শুঁড় বিবর্তিত হয় ক্রিটেশিয়াস যুগে আবৃতবীজী উদ্ভিদ-এর উদ্ভবের সাথে সাথে।

 শুঁয়োপোকা 


মথের লার্ভা বা শুঁয়োপোকা রেশমগুটি বা কোকুন তৈরি করে, যার ভেতর থেকে তারা ডানাযুক্ত পূর্ণাঙ্গ মথ হিসেবে নির্গত হয়। কিছু মথের শুঁয়োপোকা মাটিতে গর্ত করে সেখানে অবস্থান করে যতক্ষণ না তারা পূর্ণাঙ্গ মথে পরিণত হয়।

 বিবর্তন 
প্রজাপতিদের বহু পূর্বেই মথের বিবর্তন ঘটেছিল; মথের এমন কিছু জীবাশ্ম আবিষ্কৃত হয়েছে যা প্রায় ১৯ কোটি বছরের পুরনো। ধারণা করা হয়, লেপিডোপ্টেরা বর্গের উভয় দলই সপুষ্পক উদ্ভিদ-এর সাথে সহ-বিবর্তিত হয়েছে, কারণ অধিকাংশ আধুনিক প্রজাতির পূর্ণাঙ্গ ও লার্ভা উভয়ই সপুষ্পক উদ্ভিদের ওপর নির্ভরশীল। মথের পূর্বপুরুষ হিসেবে বিবেচিত প্রাচীনতম প্রজাতিগুলোর একটি হলো আর্কিওলেপিস মেইন। এর জীবাশ্মের খণ্ডাংশে আঁশযুক্ত ডানা পরিলক্ষিত হয়, যার শিরাবিন্যাস ক্যাডিশফ্লাই-এর সদৃশ।

 অর্থনৈতিক গুরুত্ব 


কিছু মথ, বিশেষ করে তাদের শুঁয়োপোকা, বিশ্বের অনেক স্থানে কৃষির জন্য প্রধান ক্ষতিকর বালাই হিসেবে বিবেচিত হয়। উদাহরণস্বরূপ ভুট্টা ছিদ্রকারী পোকা এবং বোলওয়ার্ম। স্পঞ্জি মথ (Lymantria dispar)-এর শুঁয়োপোকা উত্তর-পূর্ব যুক্তরাষ্ট্রের বনাঞ্চলের মারাত্মক ক্ষতিসাধন করে, যেখানে এটি একটি আক্রমণাত্মক প্রজাতি। নাতিশীতোষ্ণ জলবায়ুতে কডলিং মথ ব্যাপক ক্ষতি করে, বিশেষ করে ফলের খামারে। গ্রীষ্মমন্ডলীয় ও উপ-গ্রীষ্মমন্ডলীয় জলবায়ুতে ডায়মন্ডব্যাক মথ (Plutella xylostella) সম্ভবত ব্রাসিকেসি গোত্রীয় ফসলের সবচেয়ে মারাত্মক বালাই। এছাড়াও সাব-সাহারান আফ্রিকায়, আফ্রিকান আখের ছিদ্রকারী পোকা আখ, ভুট্টা এবং জোয়ার-এর প্রধান শত্রু।

টিনিডি পরিবারের বেশ কিছু মথকে সাধারণত বালাই হিসেবে গণ্য করা হয় কারণ তাদের লার্ভা কাপড় এবং কম্বল-এর মতো প্রাকৃতিক প্রোটিনজাতীয় তন্তু (যেমন পশম বা রেশম) ভক্ষণ করে।Scott, Thomas (1995). Concise Encyclopedia Biology . Walter de Gruyter. . কৃত্রিম তন্তু মিশ্রিত থাকলে তারা সেগুলো খাওয়ার সম্ভাবনা কম থাকে। কিছু প্রতিবেদন অনুযায়ী জুনিপার এবং সিডার কাঠের গন্ধ, ল্যাভেন্ডার, বা অন্যান্য প্রাকৃতিক তেল দ্বারা এদের তাড়ানো সম্ভব; তবে অনেকে মনে করেন এটি উপদ্রব রোধে তেমন কার্যকর নয়। ন্যাপথলিন (যা মথবল-এ ব্যবহৃত হয়) অধিক কার্যকর বলে মনে করা হয়, তবে মানুষের স্বাস্থ্যের ওপর এর প্রভাব নিয়ে উদ্বেগ রয়েছে।

যদিও একটি সাধারণ ভুল ধারণা রয়েছে যে সব মথই কাপড় খায়, প্রকৃতপক্ষে কেবল কয়েকটি প্রজাতির মথ-এর লার্ভাই প্রাণিজ তন্তু ভক্ষণ করে এবং কাপড়ে ছিদ্র সৃষ্টি করে, বিশেষ করে পশমি কাপড়ে। অধিকাংশ প্রজাতিই কাপড় খায় না, এবং কিছু পূর্ণাঙ্গ মথ আদৌ কিছু খায় না। যেমন লুনা, পলিফেমাস, অ্যাটলাস, প্রোমেথিয়া, সেক্রোপিয়া এবং অন্যান্য বড় মথের মুখোপাঙ্গ নেই। তারা শুঁয়োপোকা অবস্থায় সঞ্চিত খাদ্যের ওপর নির্ভর করে বেঁচে থাকে এবং পূর্ণাঙ্গ অবস্থায় খুব অল্প সময় বাঁচে (কিছু প্রজাতির ক্ষেত্রে প্রায় এক সপ্তাহ)। তবে অনেক প্রজাতির পূর্ণাঙ্গ মথ খাবার খায়: যেমন, অনেকে নেক্টার বা ফুলের মধু পান করে।

কাপড়ের মথ দ্বারা আক্রান্ত বস্ত্রকে −৮ °সে (১৭.৬ °ফা)-এর নিচে তাপমাত্রায় কয়েক দিন রেখে দিলে লার্ভা মারা যায়।

কিছু মথ তাদের অর্থনৈতিক গুরুত্বের কারণে চাষ করা হয়। এর মধ্যে সবচেয়ে উল্লেখযোগ্য হলো রেশমপোকা, যা গৃহপালিত মথ Bombyx mori-এর লার্ভা। এটি রেশম আহরণের জন্য চাষ করা হয়, যা দিয়ে তারা তাদের কোকুন তৈরি করে। ২০০২ সাল পর্যন্ত, রেশম শিল্প প্রতি বছর ১৩০ মিলিয়ন কেজিরও বেশি কাঁচা রেশম উৎপাদন করে, যার মূল্য প্রায় ২৫০ মিলিয়ন মার্কিন ডলার। gives silk prices in rupees. Exchange rate is about 50 RS to dollar.

সব রেশমই Bombyx mori দ্বারা উৎপাদিত হয় না। স্যাটার্নিডি পরিবারের বেশ কিছু প্রজাতিও রেশমের জন্য চাষ করা হয়, যেমন আইলান্থাস মথ (Samia cynthia প্রজাতির দল), চীনা ওক রেশমপোকা (Antheraea pernyi), আসাম রেশমপোকা (Antheraea assamensis) এবং জাপানি রেশম মথ (Antheraea yamamai)।

অনেক প্রজাতির লার্ভা খাদ্য হিসেবে ব্যবহৃত হয়, বিশেষ করে আফ্রিকায়, যেখানে এগুলো পুষ্টির একটি গুরুত্বপূর্ণ উৎস। মোপেন ওয়ার্ম, যা স্যাটার্নিডি পরিবারের Gonimbrasia belina-এর শুঁয়োপোকা, দক্ষিণ আফ্রিকায় একটি উল্লেখযোগ্য খাদ্য উৎস। খাদ্য হিসেবে ব্যবহৃত আরেকটি স্যাটার্নিড হলো ক্যাভোর্টিং এম্পেরর (Usta terpsichore)। শুধুমাত্র একটি দেশ, কঙ্গো-তে ৩০টিরও বেশি প্রজাতির মথ লার্ভা সংগ্রহ করা হয়। কিছু লার্ভা কেবল স্থানীয় গ্রামের বাজারেই বিক্রি হয় না, বরং টন টন পরিমাণে এক দেশ থেকে অন্য দেশে রপ্তানিও করা হয়।

 শিকারী ও পরজীবী 


নিশাচর পতঙ্গভুক প্রাণীরা প্রায়ই মথ খেয়ে থাকে; এদের মধ্যে রয়েছে কিছু বাদুড়, কিছু প্রজাতির পেঁচা এবং অন্যান্য প্রজাতির পাখি। এছাড়াও কিছু প্রজাতির টিকটিকি, উভচর, বিড়াল, কুকুর, ইঁদুর এবং কিছু ভাল্লুক মথ ভক্ষণ করে। মথ লার্ভা ইকনিউমনিডি দ্বারা পরজীবিকৃত হওয়ার ঝুঁকিতে থাকে।

ব্যাকুলোভাইরাস হলো এক প্রকার পরজীবী ডাবল-স্ট্র্যান্ডেড ডিএনএ পতঙ্গ ভাইরাস, যা প্রধানত জৈবিক নিয়ন্ত্রণ এজেন্ট হিসেবে ব্যবহৃত হয়। এরা ব্যাকুলোভিরিডি পরিবারের সদস্য, যা কেবল পতঙ্গদের মধ্যেই সীমাবদ্ধ। বেশিরভাগ ব্যাকুলোভাইরাস আইসোলেট পতঙ্গ থেকে, বিশেষ করে লেপিডোপ্টেরা থেকে পাওয়া গেছে।

প্রমাণ পাওয়া গেছে যে বাদুড় দ্বারা নির্গত আল্ট্রাসাউন্ড রেঞ্জের শব্দ উড়ন্ত মথকে এড়িয়ে চলার কৌশল অবলম্বন করতে বাধ্য করে। আল্ট্রাসনিক ফ্রিকোয়েন্সি নকটুয়িড মথের মধ্যে একটি প্রতিক্ষিপ্ত ক্রিয়া (reflex action) তৈরি করে, যার ফলে আক্রমণ এড়াতে এটি উড়ার সময় কয়েক সেন্টিমিটার বা ইঞ্চি নিচে নেমে যায়। এছাড়া টাইগার মথ বাদুড়ের ইকোলোকেশন ব্যাহত করতে ক্লিক শব্দ তৈরি করতে পারে।

ছত্রাক Ophiocordyceps sinensis বিভিন্ন প্রজাতির মথের লার্ভাকে সংক্রমিত করে।

 পরিবেশগত গুরুত্ব 
মথ, প্রজাপতি, মৌমাছি এবং অন্যান্য পরিচিত পরাগায়নকারী পতঙ্গের মতো, অনেক সপুষ্পক উদ্ভিদের পরাগায়নে গুরুত্বপূর্ণ ভূমিকা পালন করে। এর মধ্যে এমন প্রজাতিও রয়েছে যেগুলোতে মৌমাছি পরাগায়ন করে না। নিশাচর মথেরা রাতে ফুলে ফুলে ঘুরে বেড়ায় এবং মধু পান করে, ঠিক যেমনটি তাদের দিবাচর আত্মীয়রা দিনে করে থাকে। যুক্তরাজ্যে পরিচালিত একটি গবেষণায় দেখা গেছে যে মথেরা ৪৭টি ভিন্ন প্রজাতির উদ্ভিদের পরাগ বহন করে, যার মধ্যে সাতটি প্রজাতি মৌমাছিরা সচরাচর এড়িয়ে চলে। কিছু গবেষণায় দেখা গেছে যে নির্দিষ্ট কিছু প্রজাতির মথ, যেমন ইরেবিডি এবং স্ফিঞ্জিডি পরিবারের মথেরা, হিমালয়ের বাস্তুতন্ত্রে কিছু সপুষ্পক উদ্ভিদের প্রধান পরাগায়নকারী হিসেবে কাজ করে। পরাগায়নকারী হিসেবে মথের ভূমিকা দিবাচর পরাগায়নকারীদের তুলনায় কম আলোচিত হলেও, সাম্প্রতিক গবেষণাগুলো নিশ্চিত করেছে যে মথেরা অনেক উদ্ভিদের অত্যন্ত গুরুত্বপূর্ণ, অথচ প্রায়শই উপেক্ষিত, নিশাচর পরাগায়নকারী। কিছু গবেষক মনে করেন যে অনেক উদ্ভিদ, যা কেবল মৌমাছির ওপর নির্ভরশীল বলে ভাবা হতো, সেগুলো আসলে মথের ওপরও নির্ভর করে। তাদের এই ভূমিকা ঐতিহাসিকভাবে কম নজরে এসেছে কারণ তারা মূলত রাতে পরাগায়ন করে।

 আলোক-সংবেদনশীলতা 


মথকে প্রায়ই কৃত্রিম আলোর চারপাশে ঘুরতে দেখা যায়। তাদের এই আচরণের (পজিটিভ বা ধনাত্মক ফটোট্যাক্সিস) প্রকৃত কারণ বর্তমানে অজানা।

একটি হাইপোথিসিস হলো মহাজাগতিক বা অনুপ্রস্থ দিকস্থিতি (transverse orientation)। একটি উজ্জ্বল মহাজাগতিক আলো, যেমন চাঁদের সাথে একটি ধ্রুবক কৌণিক সম্পর্ক বজায় রেখে তারা সোজা পথে উড়তে পারে। মহাজাগতিক বস্তুগুলো এত দূরে অবস্থান করে যে, অনেক দূর ভ্রমণের পরও মথ এবং আলোক উৎসের মধ্যে কোণের পরিবর্তন নগণ্য হয়; তাছাড়া, চাঁদ সর্বদা দৃষ্টিসীমার ওপরের অংশে বা দিগন্তে থাকে। যখন একটি মথ অনেক নিকটবর্তী কৃত্রিম আলোর সম্মুখীন হয় এবং এটিকেই দিকনির্ণয়ের জন্য ব্যবহার করে, তখন অল্প দূরত্বের পরেই কোণটি লক্ষণীয়ভাবে পরিবর্তিত হয়, এবং এটি প্রায়শই দিগন্তের নিচে থাকে। মথটি তখন আলোর দিকে ঘুরে নিজেকে ঠিক করার চেষ্টা করে, যার ফলে উড়ন্ত মথটি নিচের দিকে চলে আসে এবং একটি সর্পিল পথে উড়তে থাকে যা আলোক উৎসের আরও কাছে চলে আসে।

গবেষণায় দেখা গেছে যে কৃত্রিম আলোর ক্রমবর্ধমান ব্যবহারের ফলে সৃষ্ট আলোক দূষণ বিশ্বের কিছু অংশে মথের সংখ্যা মারাত্মকভাবে হ্রাস করেছে অথবা নিশাচর পরাগায়নকে মারাত্মকভাবে ব্যাহত করেছে।

 মথ প্রজাতির উদাহরণ 
অ্যাটলাস মথ (Attacus atlas): বিশ্বের বৃহত্তম মথগুলোর একটি
হারকিউলিস মথ (Coscinocera hercules): অস্ট্রেলিয়ার বৃহত্তম মথ
হোয়াইট উইচ মথ (Thysania agrippina): সবচেয়ে প্রশস্ত ডানাবিশিষ্ট লেপিডোপ্টেরা
মাদাগাস্কান সানসেট মথ (Chrysiridia rhipheus): সবচেয়ে চিত্তাকর্ষক ও সুন্দর লেপিডোপ্টেরাদের একটি হিসেবে বিবেচিত
ডেথ'স-হেড হকমথ (Acherontia spp.): অতিপ্রাকৃত ও অশুভ শক্তির সাথে সম্পর্কিত এবং শিল্পকলা ও চলচ্চিত্রে প্রদর্শিত
পিপারড মথ (Biston betularia): প্রাকৃতিক নির্বাচনের একটি সুপরিচিত গবেষণার বিষয়
লুনা মথ (Actias luna)
গ্রিজ মথ (Aglossa cuprina): মানুষের গলানো চর্বি খাওয়ার জন্য পরিচিতBrundage, Adrienne (23 March 2009), Other Arthropods of Forensic Importance, Texas A&M University, Texas A&M University Forensic Entomology Lecture
এম্পেরর গাম মথ (Opodiphthera eucalypti): অবিচ্ছিন্ন সেল কালচারের উৎস হিসেবে পরিচিত
পলিফেমাস মথ (Antheraea polyphemus)
বোগং মথ (Agrotis infusa): দক্ষিণ-পূর্ব আদিবাসী অস্ট্রেলীয়দের খাদ্য উৎস হিসেবে পরিচিত ছিল
অরনেট মথ (Utetheisa ornatrix): যৌন নির্বাচন সংক্রান্ত অসংখ্য আচরণগত গবেষণার বিষয়
ঘোস্ট মথ (Hepialidae spp.): পরজীবী ছত্রাক Ophiocordyceps sinensis দ্বারা মমি করা লার্ভা ঐতিহ্যবাহী চীনা ও তিব্বতি ওষুধে অত্যন্ত মূল্যবান
ইসাবেলা টাইগার মথ (Pyrrharctia isabella): কানাডা ও যুক্তরাষ্ট্রে উলিবিয়ার উৎসবের জন্য পরিচিত
ব্ল্যাক উইচ মথ (Ascalapha odorata): আমেরিকায় লোককথা ও পুরাণে আত্মা ও মৃত্যুর সাথে সম্পর্কের জন্য পরিচিত
ভ্যাম্পায়ার মথ (Calyptra spp.): রক্তচোষা মথ হিসেবে পরিচিত
মরগানের স্ফিংস মথ (Xanthopan morganii): অর্কিড পরাগায়নের জন্য পরিচিত
কমেট মথ (Argema mittrei): বাদুড়ের সাথে সহ-বিবর্তনিক অস্ত্র প্রতিযোগিতার জন্য পরিচিত
ম্যাগপাই মথ (Nyctemera annulata): এর পিউপা মাওরি শিশুদের খেলায় ব্যবহৃত হয়
ব্যাম্বু ওয়ার্ম (Omphisa fuscidentalis): থাইল্যান্ড ও নাগাল্যান্ডে খাদ্য উৎস হিসেবে ব্যবহৃত হয়
হামিংবার্ড হকমথ (Macroglossum stellatarum): শুভ/ভাগ্যবানের প্রতীক হিসেবে দেখা হয়
মাদার শিপটন মথ (Callistege mi): সামনের ডানার নকশা ইংরেজি লোককথার চরিত্র মাদার শিপটন-কে উপস্থাপন করে
মোপোন মথ (Gonimbrasia belina): এর শুঁয়োপোকা দক্ষিণ আফ্রিকায় খাদ্য উৎস
আফ্রিকান ওয়াইল্ড সিল্ক ওয়ার্ম (Gonometa postica)
জাপানি সিল্ক মথ (Antheraea yamamai)
গার্ডেন টাইগার মথ (Arctia caja): শুঁয়োপোকার লোম আমবাত ও জ্বালাপোড়া সৃষ্টির জন্য পরিচিত
Erasmia pulchella: নিশিকি কাপড়ের (এক ধরনের জাপানি ব্রোকেড) মতো সুন্দর ডানার নকশার জন্য পরিচিত

উল্লেখযোগ্য অর্থনৈতিক ক্ষতি করতে পারে এমন মথ প্রজাতি
স্পঞ্জি মথ (Lymantria dispar): উত্তর আমেরিকার শক্ত কাঠের গাছের একটি আক্রমণাত্মক প্রজাতি বালাই
উইন্টার মথ (Operophtera brumata): উত্তর-পূর্ব উত্তর আমেরিকার শক্ত কাঠের গাছ, ক্র্যানবেরি এবং ব্লুবেরির একটি আক্রমণাত্মক প্রজাতি বালাই
কর্ন ইয়ারওয়ার্ম বা কটন বোলওয়ার্ম (Helicoverpa zea): একটি প্রধান কৃষি বালাই
ইন্ডিয়ানমিল মথ (Plodia interpunctella): শস্য ও ময়দার একটি প্রধান বালাই
কডলিং মথ (Cydia pomonella): প্রধানত আপেল, নাশপাতি এবং আখরোট গাছের বালাই
লাইট ব্রাউন অ্যাপেল মথ (Epiphyas postvittana): একটি অত্যন্ত পলিফ্যাগাস বালাই
ওয়াক্স মথ (Galleria mellonella, Achroia grisella): মৌচাকের বালাই
Duponchelia fovealis: যুক্তরাষ্ট্রে শাকসবজি ও আলংকারিক গাছের একটি নতুন আক্রমণাত্মক বালাই
লেউভানা মথ (Levuana iridescens): নারকেলের কুখ্যাত বালাই যা বিলুপ্ত হয়ে গেছে

 গ্যালারি 

 আরও দেখুন 
 ইচ'আ
 পোকামাকড়ের চা
 মথের তালিকা
 লেপিডোপ্টেরিজম
 মথ ম্যান
 মথরা

 তথ্যসূত্র 

 বহিঃসংযোগ 

 উইলকস, বেঞ্জামিন (১৭৪৯)। দ্য ইংলিশ মথস অ্যান্ড বাটারফ্লাইস.

বিষয়শ্রেণী:কৃষির ক্ষতিকারক কীটপতঙ্গ
বিষয়শ্রেণী:গৃহস্থালির ক্ষতিকারক কীটপতঙ্গ
*
বিষয়শ্রেণী:প্যারাফাইলেটিক দল
বিষয়শ্রেণী:লেপিডোপ্টেরা
বিষয়শ্রেণী:প্রাণিবিজ্ঞান
বিষয়শ্রেণী:অমেরুদণ্ডী প্রাণী